Predkladacia správa

Ministerstvo pôdohospodárstva Slovenskej republiky, v súlade s ustanoveniami zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov a Smernicou Ministerstva financií SR č. MF/29599/2005-312, vypracovalo a na  rokovanie vlády SR predkladá Návrh záverečného účtu kapitoly Ministerstva pôdohospodárstva SR za rok 2005.
Materiál má informatívny charakter a predstavuje súhrnný výsledok rozpočtového hospodárenia kapitoly MP SR za rok 2005. Jeho cieľom je poskytnúť celkový prehľad o vývoji rozpočtovaných príjmov a výdavkov v danom roku, počnúc procesom schválenia rozpočtu kapitoly MP SR v Národnej rade Slovenskej republiky a jeho následným rozpisom na najnižšie úrovne, cez príslušné úpravy prostredníctvom rozpočtových opatrení až po zhodnotenie skutočne dosiahnutého stavu plnenia príjmov a čerpania výdavkov vo vzťahu k upravenému rozpočtu.
Podklady k Návrhu záverečného účtu kapitoly Ministerstva pôdohospodárstva SR za rok 2005 vychádzajú z údajov účtovnej závierky a finančných výkazov vygenerovaných v informačnom systéme Štátnej pokladnice.  Pri vypracovávaní tohto materiálu boli zároveň použité výsledky celoročného rozpočtového hospodárenia služobného úradu ministerstva, ako aj rozpočtových a príspevkových organizácií v zriaďovateľskej pôsobnosti Ministerstva pôdohospodárstva SR. 
Výsledok rozpočtového hospodárenia kapitoly Ministerstva pôdohospodárstva SR za rok 2005 bol ovplyvnený predovšetkým pozitívnym plnením rozpočtovaných príjmov v celkovej výške 10 649 041 tis. Sk (nárast o 386 340 tis. Sk oproti upravenému rozpočtu). Celkové rozpočtované výdavky boli čerpané vo výške 19 353 381 tis. Sk, čo predstavuje   99,5 % upraveného rozpočtu kapitoly.
Rozhodujúce úlohy  kapitoly boli pri dodržaní záväzných ukazovateľov určených na rok 2005 zabezpečené. 
Predložený materiál nemá finančný, ekonomický, environmentálny vplyv, vplyv na zamestnanosť ani podnikateľské prostredie.